Broj: 711-I-1070-P-92-19/20-15-11

Zagreb, 19. lipnja 2020.g.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Maria Pilona, zamjenika gradonačelnika Grada Požege**, na 89. sjednici, održanoj dana 19. lipnja 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Maria Pilona, zamjenika gradonačelnika Grada Požege, neće se pokrenuti, s obzirom da iz prikupljenih podataka i dokumentacije, povodom zaprimljenih prijava od 18. ožujka 2019.g. i 23. travnja 2019.g., u vezi okolnosti zapošljavanja dužnosnikove sestrične ……………. …………… u Gradu Požegi, zatim supruga navedene sestrične, ………………, u trgovačkom društvu Komunalac Požega d.o.o. te brata svoje supruge, ……………… ………….., u trgovačkom društvu Tekija d.o.o., ne proizlazi da je u postupanju navedenog dužnosnika došlo do moguće povrede odredbi ZSSI-a.**

Obrazloženje

Dana 18. ožujka 2019.g. protiv dužnosnika Maria Pilona, zamjenika gradonačelnika Grada Požege, podnesena je neanonimna prijava, koja je u knjizi ulazne pošte Povjerenstva zaprimljena pod brojem 711-U-1262-P-92/19-01-2. U prijavi se u bitnom navodi kako je zamjenik gradonačelnika grada Požege Mario Pilon, koji je ujedno i predsjednik Skupštine trgovačkog društva Komunalac Požega d.o.o., kojoj je većinski vlasnik Grad Požega, pogodovao je pri zapošljavanju i zaposlio bez natječaja supruga svoje rođene sestrične …………… ……………………………….. U prijavi se također navodi kako je u gradskoj upravi Grada Požege zaposlena je njegova rođena sestrična ……………………………..

Dana 23. travnja 2019.g. isti podnositelj poslao je drugu prijavu, koja je u knjizi ulazne pošte Povjerenstva zaprimljena pod brojem 711-U-1761-P-92/19-03-2. U prijavi se navodi kako je zamjenik gradonačelnika grada Požege Mario Pilon, koji je ujedno i predsjednik Skupštine trgovačkog društva Tekija d.o.o., kojoj je većinski vlasnik Grad Požega, zaposlio bez natječaja brata svoje supruge ……………………….

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Sukladno stavku 4. istog članka podnositelju prijave se jamči zaštita anonimnosti.

Sukladno članku 39. stavku 5. ZSSI-a, Povjerenstvo ima pravo pribaviti činjenice i dokaze djelovanjem drugih tijela javne vlasti te su nadležna tijela u Republici Hrvatskoj dužna bez odgode, na zahtjev Povjerenstva, dostaviti zatražene obavijesti i dokaze.

Člankom 3. stavkom 1. podstavkom 43. ZSSI-a propisano je da se dužnosnicima u smislu navedenog Zakona smatraju i gradonačelnici, općinski načelnici i njihovi zamjenici. Uvidom u Registar dužnosnika utvrđeno je kako dužnosnik Mario Pilon obnašao dužnost zamjenika gradonačelnika Grada Požege u mandatu 2013. – 2017. te da istu dužnost obnaša i u aktualnom mandatu od 9. lipnja 2017.g. Stoga je i Mario Pilon, povodom obnašanja navedene dužnosti, obvezan postupati sukladno odredbama ZSSI-a.

U svrhu provjere osnovanosti navoda iz zaprimljene prijave, Povjerenstvo je prikupilo relevantne podatke i dokumentaciju, kako bi utvrdilo ukazuju li okolnosti iz prijave na moguću povredu odredbi ZSSI-a.

Povjerenstvo je od Matičnog ureda Požega pribavilo Izvatke iz matice vjenčanih i Izvatke iz matice rođenih iz kojih je utvrdilo kako je …………………………… i dužnosnik Mario Pilon prema izvacima iz matice rođenih imaju roditelje istog imena ali različitih datuma rođenja. Međutim obzirom da se radi o osobama upisanim u matice 1938.g. moguća je pogreška kod upisa datuma rođenja. Isto je tako utvrđeno kako je ………………… suprug dužnosnikove sestrične Marije Turkalj, dok je …………………… brat dužnosnikove supruge.

Na traženje Povjerenstva, Grad Požega je dostavio očitovanje, KLASA: 053-01/19-01/3 URBROJ: 2177/01-01/01-19-2 od 30. travnja 2019.g., u kojem se navodi kako je ………………. …………… bila je na stručnom osposobljavanju za rad bez zasnivanja radnog odnosa u gradskoj upravi Grada Požege od 1. rujna 2014.g. do 31. kolovoza 2015.g. Navedena je u gradskoj službi na neodređeno vrijeme od 3. rujna 2018.g., na radnom mjestu višeg stručnog suradnika za javnu nabavu u Upravnom odjelu za samoupravu, temeljem provedenog javnog natječaja. Javni natječaj je bio objavljen u Narodnim novinama RH, broj: 45/18. od 16. svibnja 2018. godine kao i na Zavodu za zapošljavanje, Područni ured Požega te na oglasnoj ploči Grada Požege i na službenoj internetskoj stranici Grada Požege. U provedenom postupku zaprimljeno je ukupno deset prijava i utvrđeno je da su sve prijave na natječaj pristigle u otvorenom roku odnosno da su pravodobne. Nadalje, utvrđeno je, da četiri osobe nisu dostavila urednu (potpunu) prijavu, a jedna osoba nije ispunjavala formalni uvjet iz javnog natječaja u svezi tražene stručne spreme. Slijedom navedenog, pet osoba se nije smatralo kandidatima predmetnog natječaja te im je sukladno članku 21. Zakona o službenicima i namještenicima u lokalnoj i područnoj (regionalnoj) samoupravi (NN, broj: 86/08., 61/11. i 4/18.- u nastavku teksta: ZSN) dostavljena pisana obavijest. Ostalih pet osoba bili su kandidati predmetnog natječaja te su pozvani na prethodnu provjeru znanja, pisano testiranje. Pisanom testiranju, nisu pristupila tri kandidata za koje se smatra da su povukli prijavu na predmetni javni natječaj (sukladno članku 22. stavku 2. ZSN-a). Pisanom testiranju pristupila su dvije kandidatkinje (od kojih je jedna ……………….. ……………..) koje su ostvarile potreban bodovni prag za pristupanje intervjuu. Nakon tako provedene provjere znanja, …………………………. ostvarila je bolji ukupni rezultat u odnosu na drugu kandidatkinju. Natječaj je provodilo Povjerenstvo za provedbu natječaja za prijam u službu višeg stručnog suradnika za javnu nabavu.

U prilogu očitovanja dostavljen je Ugovor o stručnom osposobljavanju ………………. …………. za rad bez zasnivanja radnog odnosa od 1. rujna 2014.g., kojeg je ispred Grada Požege sklopio gradonačelnik Grada Požege Vedran Neferović. U odnosu na prijem u službu na neodređeno vrijeme iz dostavljene dokumentacije utvrđeno je kako je Javni natječaj objavila pročelnica Upravnog odjela za samoupravu Grada Požege, koja je nakon provedenom natječajnog postupka donijela Rješenje o prijmu u službu na neodređeno vrijeme te Rješenje o rasporedu službenice na radno mjesto. Ista je i imenovala i Povjerenstvo za provedbu javnog natječaja za prijam u službu, koje je provelo predmetni javni natječaj. Grad Požega dostavio je i cjelokupnu natječajnu dokumentaciju za kandidatkinju …………………………..

Uvidom u podatke sudskog registra Trgovačkog suda u Osijeku - stalna služba u Slavonskom Brodu utvrđeno je kako je pod MBS: 030141269 upisano društvo KOMUNALAC POŽEGA društvo s ograničenom odgovornošću za komunalne djelatnosti, OIB: 99740428762. Kao osnivači/članovi društva upisani su Grad Požega, Grad Kutjevo, Općina Velika, Grad Pleternica, Općina Brestovac, Općina Jakšić, Općina Kaptol i Općina Čaglin. Društvo ima sedam članova Nadzornog odbora, a kao osoba ovlaštena za zastupanje upisan je Josip Vitez – direktor, zastupa društvo samostalno i pojedinačno; Odlukom od 31.10.2019.g. imenovan za člana uprave - direktora društva s danom 01.11.2019.g. Prije njega kao direktor bio je upisan Anto Bekić, imenovan Odlukom Nadzornog odbora od 22. prosinca 2017.g. na mandatno razdoblje od 4 godine.

Povjerenstvo je od trgovačkog društva Komunalac Požega d.o.o. zatražilo očitovanja koja su, zajedno s relevantnom dokumentacijom, dostavljena 21. kolovoza 2019.g. i 14. veljače 2020.g. U očitovanju se navodi kako Mario Pilon, zamjenik gradonačelnika Grada Požege, obavlja funkciju člana Skupštine trgovačkog društva Komunalac Požega d.o.o. temeljem rješenja o imenovanja člana Skupštine Komunalac Požega od 12. prosinca 2013.g. Isti je ponovno imenovan članom Skupštine Društva kao predstavnik Grada Požege u četverogodišnjem mandatu, temeljem rješenja gradonačelnika Grada Požege o imenovanju člana Skupštine kao predstavnik Grada Požege, dana 5. srpnja 2017.g. U odnosu na Damira Matijevića navodi se kako je isti zaposlen na radnom mjestu - nalagač komunalnog otpada u Odsjeku za gospodarenje otpadom Komunalnog sektora od 12. lipnja 2018.g., ugovorom o radu na određenom vrijeme radi potrebe uzrokovane povećanjem opsega posla, ali i zbog dugotrajnog bolovanja radnika na tome radnom mjestu. Od 1. srpnja 2019.g. s radnikom je zaključen ugovor o radu na neodređeno vrijeme, temeljem prijedloga neposrednog voditelja Odjela o iskazanim radnim kvalitetama. Komunalac Požega d.o.o. kao trgovačko društvo nije u obvezi raspisivati natječaj za radna mjesta koja se popunjavaju novim radnicima. Pravilnik o radu Komunalac Požega d.o.o. regulira prijam novih radnika. Pravilnik je usklađen s odredbama Zakona o radu i Zakona o trgovačkim društvima te ostalim zakonskim i podzakonskim propisima. Poslovna je praksa Društva prikupljati otvorene zamolbe osoba koje su zainteresirane za rad u Društvu i temeljem takvih ponuda evidentira se određena kadrovska baza za izbor kvalitetnih kadrova. Uprava putem Odjela općih, pravnih i kadrovskih poslova, u slučaju iskazane potrebe za popunom/zamjenom na određenim radnim mjestima, sukladno postojećoj kadrovskoj evidenciji, utvrđuje kvalitetu podnešenih zahtjeva i ocjenu mogućnosti za potrebe Društva. Sukladno odredbama Društvenog ugovora Uprava društva uređuje organizacijsku strukturu Društva i donosi odluke u svezi zapošljavanja. Uprava odlučuje o novom zapošljavanju temeljem ovlaštenje iz Društvenog ugovora, sukladno planovima i poslovnim rezultatima.

Temeljem podnesene otvorene zamolbe za posao u Komunalac Požega d.o.o. poslodavac je obavio razgovor s kandidatom …………………… te zbog potrebe uzrokovane povećanjem opsega posla, ali i dugotrajnog bolovanja radnika na tom radnom mjestu, njegovim pristankom, a nakon zdravstvenog pregleda, s kandidatom je zaključen ugovor o radu na određeno vrijeme. Prema prijedlogu nadređenog voditelja Odjela s Damirom Matijevićem zaključen je ugovor o radu na neodređeno vrijeme od 1. srpnja 2019.g. U trenutku sklapanja ugovora o radu direktor trgovačkog društva Komunalac Požega d.o.o. bio je Anto Bekić, imenovan temeljem Odluke Nadzornog odbora Društva na sjednici NO od 22. prosinca 2017.g.

Iz dostavljene dokumentacije utvrđeno je kako je ugovore o radu s …………. ……………, ispred društva, sklopio direktor društva Anto Bekić, kojeg je za direktora društva imenovao Nadzorni odbor na svojoj sjednici. Sukladno društvenom ugovoru društva direktor zastupa društvo samostalno i pojedinačno, a direktora imenuje Nadzorni odbor, koji vrši nadzor nad radom društva.

Uvidom u podatke sudskog registra Trgovačkog suda u Osijeku - stalna služba u Slavonskom Brodu utvrđeno je kako je pod MBS: 050029429 upisano društvo TEKIJA, društvo s ograničenom odgovornošću za obavljanje vodnih usluga, OIB: 57790565988. Kao osnivači/članovi društva upisani su Grad Požega, Grad Kutjevo, Općina Velika, Grad Pleternica, Općina Brestovac, Općina Jakšić, Općina Kaptol i Općina Čaglin. Društvo ima sedam članova Nadzornog odbora, a kao osoba ovlaštena za zastupanje upisan je Ante Kolić – direktor, zastupa društvo samostalno i pojedinačno; Odlukom Nadzornog Odbora od 19. listopada 2015.g. imenovan za direktora društva s početkom mandata od 1. studenog 2015.g.

Na traženje Povjerenstva, trgovačko društvo Tekija d.o.o. je dostavilo očitovanja sa relevantnom dokumentacijom 16. kolovoza 2019.g. i 24. veljače 2020.g. U očitovanju se navodi kako Mario Pilon obavlja funkciju člana Skupštine TEKIJA d.o.o. kao predstavnik Grada Požege, temeljem RJEŠENJA o imenovanju člana Skupštine TEKIJA d.o.o. Požega, KLASA: 080-08/13-01/6, URBROJ: 2177/01-02/01-13-9 od 24. lipnja 2013.g., a mandatno razdoblje produženo mu je RJEŠENJEM o imenovanju člana Skupštine TEKIJA d.o.o., KLASA: 021-05/17-03/13, URBROJ: 2177/01-01/01-17-2 od 05.srpnja 2017.g. U odnosu na ………. ……………… navodi se kako je isti zaposlen u trgovačkom društvu TEKIJA d. o. o. temeljem zaprimljene zamolbe za zaposlenje i dostavljenog Životopisa od 10.12.2014.godine te Ugovora o radu sklopljenim dana 30. siječnja 2015.g., a započeo je s radom 2. veljače 2015.g. na radnom mjestu: Inkasator u Pododsjeku za mjerenje i mjerne uređaje, u Odjelu za vodoopskrbu Sektora vodnih usluga TEKIJA d.o.o. TEKIJA d.o.o. nije, sukladno tada važećim i primjenjivim zakonskim propisima, bila obveznik provođenja javnog natječaja za zapošljavanje radnika, a poslovna praksa Društva je da se zamolbe za zasnivanje radnog odnosa od strane osoba koje iskazuju interes za rad u TEKIJA d.o.o. zaprimaju i evidentiraju tokom cijele godine kako bi se u slučaju nastanka potrebe za određenim radnikom moglo promptno reagirati a sve kako ne bi došlo do zastoja u poslovanju zbog specifičnosti djelatnosti koje TEKIJA d.o.o. obavlja. S ………………….. zasnovan je radni odnos uz unaprijed određen uvjet, odnosno ugovoreni probni rad u trajanju od 6 mjeseci u kojem će Poslodavac ocijeniti radnikovu sposobnost po utvrđenim elementima. Odlukom Poslodavca od 02.02.2015.g. imenovani su članovi Povjerenstva za ocjenjivanje probnog rada, a Povjerenstvo je na svojoj sjednici održanoj dana 03. 08.2015.g. donijelo ocjenu kako je Radnik zadovoljio sve elemente koji su se provjeravali i pratili u promatranom razdoblju od 6 mjeseci. Sukladno članku 34. i 39. Društvenog ugovora TEKIJA d.o.o., Uprava Društva uređuje organizacijsku strukturu Društva i donosi odluke vezano uz zapošljavanje. U slučaju potrebe zapošljavanja radnika u TEKIJA d.o.o., neposredno nadređeni radnici (poslovođe, voditelji, rukovoditelji) podnose Upravi društva, pisanim ili usmenim putem, zahtjev za zapošljavanjem radnika određene struke ili radnog iskustva, a Uprava društva ovisno o poslovnim rezultatima i planovima odlučuje o usvajanju podnesenog zahtjeva. Uprava Društva osobno ili putem Odjela općih pravnih ili kadrovskih poslova provjerava, postoji li među osobama zainteresiranima za rad u TEKIJA d.o.o., koje su dostavile svoj životopis i CV, osoba koja odgovara zahtjevima radnog mjesta za koje se ukazala potreba upotpunjavanja te se isti poziva na razgovor za posao. Ukoliko se ugovorne strane radnog odnosa sporazume oko svih uvjeta, s radnikom se zasniva radni odnos.

U očitovanju se dalje navodi kako sukladno članku 27. Društvenog ugovora TEKIJA d.o.o., upravu društva imenuje Nadzorni odbor i s Upravom sklapa ugovor o radu. U trenutku sklapanja Ugovora o radu sa radnikom …………………………, direktor Društva bio je imenovan temeljem Zaključka Nadzornog odbora od 2. studenog 201l.g. na mandatno razdoblje od 01. studenog 2011.godine do 31.listopada 2015.g.

U prilogu očitovanja dostavljena je dokumentacija iz koje proizlazi gore navedeno.

Člankom 4. stavkom 2. ZSSI-a propisano je da je član obitelji dužnosnika u smislu navedenog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Stavkom 5. istog članka propisano je da su povezane osobe u smislu navedenog Zakona članovi obitelji dužnosnika članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 1. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti. Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a sukob interesa postoji kada su privatni interesi dužnosnika u suprotnosti s javnim interesom, posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana, dok je stavkom 2. propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 7. ZSSI-a propisana su zabranjena djelovanja dužnosnika, između ostalog, točkom c) propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti, a točkom i) dužnosnicima je zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe.

Imajući u vidu cilj i svrhu ZSSI-a, propisanu člankom 1. ZSSI-a, Povjerenstvo bi za utvrđivanje da je u postupanju dužnosnika došlo do povrede članka 7. ZSSI-a trebalo utvrditi okolnosti iz koje proizlazi da je dužnosnik diskrecionom ocjenom unutar svojih nadležnosti koristio svoju javnu dužnost za osobni probitak ili probitak osobe za koju se može smatrati da je s dužnosnikom interesno povezana. Povredu članka 5. ZSSI-a dužnosnik bi pak počinio ako svojim postupanjem ili propustom ne bi zaštitio vlastitu vjerodostojnost, odnosno ako ne bi spriječio nastanak situacije u kojoj bi postojala opravdana percepcija da je javnu dužnost koristio za osobni probitak ili probitak osobe za koju se može smatrati da je s dužnosnikom interesno povezana.

U predmetnom slučaju, Povjerenstvo je utvrdilo kako je dužnosnikova sestrična ………... ………… zaposlena u Gradu Požegi u rujnu 2018.g. na temelju javnog natječaja. Natječaj je provodilo Povjerenstvo za provedbu natječaja, dok je rješenje o prijmu i rasporedu na radno mjesto donijela je pročelnica Upravnog odjela Grada Požege. U odnosu na zapošljavanje dužnosnikovog šogora ……………………. u trgovačkom društvu TEKIJA d.o.o. utvrđeno je kako je isto društvo u suvlasništvu Grada Požege i 7 drugih jedinica lokalne samouprave. Dužnosnik Mario Pilon je u Skupštini društva kao predstavnik Grada od lipnja 2013.g. dok je …………………. u društvu zaposlen od siječnja 2015.g. TEKIJA d.o.o. nije obveznik provođenja javnog natječaja za zapošljavanje te je radni odnos zasnovan po potrebi za radnikom a na temelju zamolbe za posao na probni rok od 6 mj. nakon čega je Povjerenstvo za ocjenjivanje probnog rada ocijenilo da je probni rok zadovoljio. Ugovor o radu je ispred TEKIJE sklopio direktor društva Ante Kolić, kojeg je imenovao Nadzorni odbor. U odnosu na zapošljavanje ……………….. u trgovačkom društvu KOMUNALAC POŽEGA d.o.o. utvrđeno je da je isto društvo u suvlasništvu Grada Požege (i 7 drugih jedinica lokalne samouprave). Dužnosnik Mario Pilon je u Skupštini društva kao predstavnik Grada od prosinca 2013.g., dok je …………………. zaposlen u trgovačkom društvu od lipnja 2018.g. KOMUNALAC POŽEGA d.o.o. nije obveznik provođenja javnog natječaja za zapošljavanje te je radni odnos zasnovan po potrebi za radnikom, a na temelju zamolbe za posao. Ugovor je sklopljen na određeno, a zatim na neodređeno. Ugovor o radu potpisao je i sklopio ispred trgovačkog društva direktor Anto Bekić. Direktora trgovačkog društva imenovao je Nadzorni odbor.

Člankom 4. stavkom 2. ZSSI-a propisano je tko se smatra članom obitelji dužnosnika u smislu navedenog Zakona. Sestrična dužnosnika, njezin suprug i brat dužnosnikove supruge ne smatraju se članovima obitelji u smislu ZSSI-a, dok iz navoda u prijavi i prikupljene dokumentacije nije utvrđeno da bi isti, u ovom konkretnom slučaju zapošljavanja, bili s dužnosnikom povezane osobe, zbog drugih okolnosti. Isto tako, dužnosnik nije sudjelovao u postupku zapošljavanja, nije donosio prijedloge, odluke, niti je utvrđeno da bi na neki drugi način utjecao na njihovo zapošljavanje. U pogledu predmetnih trgovačkih društava, dužnosnik je predstavnik jednog od osnivača u Skupštini društva, u kojem Nadzorni odbor imenuje i nadzire rad direktora, koji je odgovorna osoba u postupku zapošljavanja.

Slijedom navedenog, iz prikupljenih podataka i dokumentacije, povodom zaprimljenih prijava od 18. ožujka 2019.g. i 23. travnja 2019.g., ne proizlazi da je u postupanju dužnosnika Maria Pilona došlo do moguće povrede odredbi ZSSI-a te je Povjerenstvo odlučilo kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Mario Pilon, elektroničkom dostavom
2. Na znanje podnositelju prijave, putem dostavljene e-mail adrese
3. Objava na internetskoj stranici Povjerenstva
4. Pismohrana